《送杨文昌帅泸南》
宋代·释居简

乡心动如翼，勇去挽不还。长年卷百丈，疾飞三峡船。

东西跬步间，勋业唾手耳。貂蝉出兜鍪，了不二初志。

泸川控井络，衿喉翰西徼。貔貅拥玉帐，万灶听吟啸。

蜀相入不毛，赤地方流金。至今龙门江，透底如此心。

公乎同此心，印水复印天。我恐席未煖，又下瞿塘船。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。